Diari Oficial de la Generalitat Valenciana


Sumari del DOGV 2361, del 06-10-1994 (1994/832577)

ORDRE d'1 de setembre de 1994, del Conseller de Sanitat i Consum, la qual estableix el procediment d'autorització de les ambulàncies assistides a l'àmbit territorial de la Comunitat Valenciana.
-------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/1994/09/01/(1)/dof/vci/html**

### Dades del document

Número de DOGV
:   2361

Data del DOGV
:   06-10-1994

Secció del DOGV
:   DISPOSICIONS GENERALS

Número del document
:   1994/832577


Data del document
:   01-09-1994

Organisme emissor
:   Conselleria de Sanitat i Consum

Tipus de document
:   Ordre

Correcció d'errades

Anàlisi jurídica

ORDRE d'1 de setembre de 1994, del Conseller de Sanitat i Consum, la qual estableix el procediment d'autorització de les ambulàncies assistides a l'àmbit territorial de la Comunitat Valenciana. [94/6613]  
El Decret 44/1993, de 22 de març, del Govern Valencià, que regula el transport sanitari terrestre a l'àmbit territorial de la Comunitat Valenciana, estableix la possibilitat de convertir les ambulàncies assistencials en ambulàncies assistides per al trasllat de malalts en estat crític, que necessiten un suport vital i cures intensives.  
Aquest decret atribueix les ambulàncies assistides la característica de centres sanitaris i les sotmet al procés d'autorització administrativa, per a garantir el compliment de les condicions de materials i de personal que exigeix un transport sanitari d'aquestes característiques.  
Aquesta ordre aplica l'esmentat Decret 44/1993, de 22 de març, i estableix el procediment per a obtenir l'autorització i la renovació periòdica i, també, les condicions i requisits que han de tenir les ambulàncies assistides.  
Fent ús del que disposa la disposició addicional tercera i en compliment de l'autorització de la disposició final primera del Decret 44/1993, de 22 de març, del Govern Valencià, a proposta de la Secretaria General de la Conselleria de Sanitat i Consum,  
ORDENE:  
Article primer  
Aquesta ordre té com a finalitat regular, a l'àmbit territorial de la Comunitat Valenciana, els requisits i condicions que han de tenir les ambulàncies assistides i el procediment per a la seua autorització administrativa, d'acord amb les disposicions addicionals primera, segona i tercera del Decret 44/1993, de 22 de març, del Govern Valencià.  
Article segon  
Les ambulàncies assistides, pels serveis que donen, trasllat de malalts en estat crític necessitats d'un suport vital i de cures intensives, tenen la característica de centres sanitaris.  
Aquestes ambulàncies s'identificaran com: Ambulància tipus AU, o UCI-mòbil.  
Article tercer  
Correspon al secretari general de la Conselleria de Sanitat i Consum la competència d'atorgar, renovar o denegar l'autorització administrativa de funcionament de les ambulàncies assistides, segons el procediment que regula aquesta ordre.  
Article quart  
Les sol·licituds de l'autorització de funcionament seran una instància adreçada al secretari general de la Conselleria de Sanitat i Consum, ajustada al model de l'annex I d'aquesta, i podran presentar-se a la direcció territorial de Sanitat i Consum de la província corresponent o a qualsevol dels registres esmentats a l'article 38.4 de la Llei 30/1992, de 26 de novembre.  
Article cinqué  
Les sol·licituds de l'autorització de funcionament de les ambulàncies assistides cal acompanyar-les de la documentació següent:  
1. Documentació acreditativa que l'ambulància té l'autorització administrativa preceptiva com a ambulància assistencial, tipus AA, en vigor.   
2. Memòria descriptiva de les característiques de l'equip addicional de medicació, també inclourà que acompleixen els requisits establerts a l'annex IV del Decret 44/1993, de 22 de març, del Govern Valencià.  
3. Llista nominal del personal que prestarà serveis a l'ambulància, les funcions, la titulació, la destinació i l'horari, ajustada al que estableix el Decret 44/1993, per a aquest tipus d'ambulàncies.  
4. Fotocòpies compulsades de la titulació i permisos de conduir del personal que prestarà els serveis.   
5. Documentació acreditativa de la vinculació del titular de l'ambulància amb l'entitat que subministra els medicaments, segons els articles 11 i 12 d'aquesta ordre.  
Els apartats 2 i 3 podran ser substituïts pel qüestionari, correctament emplenat, segons el model de l'annex II d'aquesta ordre.  
Article sisé. Procediment d'autorització administrativa de les ambulàncies assistides:  
1. La direcció territorial de Sanitat i Consum examinarà la sol·licitud i la documentació que l'acompanya i si advertís que no reuneix els requisits establerts o no és completa, demanarà al peticionari perquè, en el termini de 10 dies, esmene la falta o presente els documents necessaris, tot indicant-ne que si no ho fera s'arxivarà la sol·licitud sense més tràmit.  
2. Quan la documentació estiga completa, els serveis de la direcció territorial de Sanitat i Consum emetran un informe on quede reflectit el compliment dels requisits, per part del vehicle i de l'empresa, que estableix el Decret 44/1993, de 22 de març, i aquesta ordre. Remetran l'expedient complet i l'informe a la secretaria general.  
3. Vist l'expedient complet i la proposta del Servei Ordenació Sanitària, el secretari general de la Conselleria de Sanitat i Consum resoldrà concedir o denegar l'autorització prèvia sol·licitada. Les resolucions denegatòries hauran de ser sempre motivades.  
4. La Direcció Territorial de Sanitat i Consum notificarà al sol·licitant la concessió o denegació de l'autorització administrativa.  
5. Concedida l'autorització prèvia i notificada al sol·licitant, aquest tindrà un termini de 15 dies, comptadors des de l'endemà del rebut de la notificació, per a demanar de la direcció territorial de Sanitat i Consum la data, l'hora i el lloc per a la inspecció del vehicle. La direcció territorial podrà ampliar aquest termini, a petició del sol·licitant i per motius justificats, fins a un termini màxim d'un mes.  
A fi d'agilitar aquest tràmit, el sol·licitant farà constar, a més, el mitjà pel qual desitja ser notificat per a la realització de la inspecció.  
La direcció territorial de Sanitat i Consum farà la inspecció del vehicle dintre dels 15 dies següents a la recepció de la sol·licitud.  
6. L'autorització administrativa prèvia caducarà si no se sol·licita la inspecció en els terminis marcats a l'apartat anterior. La caducitat serà comunicada pel director territorial a la persona interessada i a la Secretaria General per a incloure-la en l'expedient i en l'arxiu.  
7. Feta la inspecció i comprovat per la direcció territorial que el vehicle compleix els requisits establerts, se n'estendrà acta, on quede reflectit aquest compliment, i s'enviarà a la secretaria general.  
8. Vistes l'acta d'inspecció i la proposta del Servei d'Ordenació Sanitària, el secretari general de la Conselleria de Sanitat i Consum resoldrà concedir o denegar l'autorització de funcionament. Les resolucions denegatòries hauran de ser sempre motivades.  
9. La direcció territorial de Sanitat i Consum i la persona interessada seran notificats de la concessió o denegació de l'autorització de funcionament.  
10. L'autorització administrativa de funcionament vigirà durant dos anys, i serà renovable.  
Article seté  
El secretari general de la Conselleria de Sanitat i Consum delega els directors territorials de Sanitat i Consum de Castelló, València i Alacant per renovar l'autorització administrativa de funcionament de les ambulàncies assistides.  
   
Article vuité. Procediment per a la renovació de l'autorització administrativa de funcionament  
1. La sol·licitud de renovació de l'autorització administrativa de funcionament caldrà fer-la mitjançant una instància adreçada al director territorial de Sanitat i Consum de la província corresponent, ajustada al model de l'annex II d'aquesta ordre.  
2. Aquesta sol·licitud es presentarà els darrers 30 dies de l'autorització vigent, o quan el titular de l'ambulància haja d'introduir-hi canvis o modificacions d'estructura, d'equipament, de personal o de subministrador de medicaments. Feta la sol·licitud de renovació dins del termini i en la forma escaient s'entén prorrogada l'autorització vigent fins a dictar resolució. Per aquesta raó la direcció territorial mantindrà actualitzada el control de caducitats i de renovacions de les autoritzacions.  
Transcorregut el termini sense sol·licitar-ne la renovació, l'autorització de funcionament caducarà i el vehicle serà donat de baixa en el Registre Oficial de Centres, Serveis i Establiments Sanitaris, i quedarà prohibida la seua activitat com a ambulància assistida. El director territorial comunicarà la caducitat al titular de l'ambulància i a la secretaria general, per a incloure-la en l'expedient de l'ambulància i anotar la baixa al Registre Oficial de Centres, Serveis i Establiments Sanitaris.  
El titular de l'ambulància assistida amb la seua autorització caducada podrà sol·licitar-ne una de nova, mitjançant el procediment previst en aquesta ordre.  
3. Amb la renovació de l'autorització de funcionament se sol·licitarà la data, l'hora i el lloc per a fer la inspecció de l'ambulància, que haurà de fer-se en els 15 dies següents de l'entrada de la sol·licitud. La notificació de la data, l'hora i el lloc de la inspecció la farà la direcció territorial pel mitjà escollit pel sol·licitant, cosa que constarà en la sol·licitud de renovació.  
4. Feta la inspecció pels serveis territorials de Sanitat i Consum, s'estendrà acta on quedarà reflectit si l'ambulància continua complint els requisits que van permetre la seua autorització de funcionament i l'informe favorable, o no, per a la renovació de l'autorització.  
5. Vistes l'acta i l'informe, el director territorial de Sanitat i Consum resoldrà concedir o denegar la renovació, la seua vigència serà anual. Les resolucions denegatòries hauran de ser sempre motivades.  
La concessió o denegació de la renovació serà notificada a les persones interessades i a la Secretaria General de la Conselleria de Sanitat i Consum, per al seu coneixement i registre pel Servei d'Ordenació Sanitària.  
Article nové  
El secretari general de la Conselleria de Sanitat i Consum comunicarà les autoritzacions administratives concedides i les renovacions a la Direcció General de Transports de la Conselleria d'Obres Públiques, Urbanisme i Transport.  
Article deu  
El Servei d'Ordenació Sanitària anotarà d'ofici al Registre Oficial de Centres, Serveis i Establiments Sanitaris de la Comunitat Valenciana, totes les autoritzacions donades i comunicarà al titular de l'ambulància el número de registre amb que hi figura inscrita oficialment. El titular de l'ambulància farà constar aquest número de registre en tota la documentació o publicitat de l'ambulància.  
Aquest servei donarà de baixa en el registre les ambulàncies assistides l'autorització de les quals haja caducat o els haja estat denegada la renovació de l'autorització.  
Article onze  
Els medicaments que figuren en l'apartat 4.4 de l'annex IV (Equip addicional de medicació) del Decret 44/1993, seran subministrats i reposats mitjançant la vinculació a qualsevol entitat legalment autoritzada per a la custòdia, la conservació i la dispensació de medicaments, designada pel titular de l'ambulància, després de l' acceptació del responsable i titular de l'entitat, que constarà en l'expedient.  
Tot s'haurà d'acreditar documentalment en presentar la sol·licitud de l'autorització davant la direcció territorial corresponent, s'identificarà en cada cas l'ambulància necessitada de subministrament. La resolució de l'autorització administrativa inclourà l'autorització de la farmaciola de l'equip addicional de medicació.  
Article dotze  
1. La reposició dels medicaments de l'apartat 4.4 de l'annex IV del Decret 44/1993, serà feta per l'entitat subministradora, després de la comprovació dels justificants d'ús que, ajustats al model de l'annex IV d'aquesta ordre, emplenarà el personal sanitari encarregat del servei, amb especial control i vigilància de la normativa sobre estupefaents i psicòtrops.  
2. El titular responsable de l'entitat subministradora, en rebre els justificants d'ús, emplenarà el full de reposició de medicaments, segons el model de l'annex V d'aquesta ordre, i reposarà els medicaments consumits.  
3. Els fulls de reposició de medicaments, als quals cal adjuntar els corresponents justificants d'ús, seran convenientment arxivats i custodiats per l'entitat responsable del subministrament i es trobaran a disposició del personal inspector de la Conselleria de Sanitat i Consum, i com a mínim es conservaran durant els dos anys següents a la seua expedició, encara que cesse com a entitat subministradora. La tenidoria d'aquests fulls no eximeix del compliment de la normativa sobre estupefaents i psicòtrops.  
4. El titular de l'ambulància haurà de comunicar el canvi d'entitat encarregada del subministrament i la reposició dels medicaments, en un termini no superior a 10 dies des que es va produir el canvi, i acreditarà els mateixos requisits que en motivaren autorització.  
Article tretze  
Les ambulàncies assistides autoritzades duran sempre un llibre de registre dels serveis fets, amb les següents característiques:   
- A la portada constarà la matrícula del vehicle, el seu número de registre oficial d'autorització sanitària i, també, la denominació del titular de l'ambulància.  
- A la contraportada figurarà la diligència del director territorial de Sanitat i Consum, on constarà el nombre de pàgines del llibre i la data de la diligència.  
- Les pàgines aniran numerades successivament.  
Els serveis prestats s'anotaran en l'ordre en què siguen fets, sense quedar espais en blanc entre les anotacions successives. Per a les anotacions figuraran els següents ítems:  
- Número del servei  
- Data del servei  
- Hora d'inici del servei (entès l'inici com l'entrada del malalt a l'ambulància)  
- Origen: lloc de procedència malalt transportat  
- Destinació: lloc a què transporta el malalt  
- Hora d'arribada (entesa l'arribada com l'eixida del malat de l'ambulància)  
- Motiu del transport  
- Diagnòstic  
- Tractament rebut durant el transport  
- Personal sanitari que féu el tractament (nom i cognoms, professió i número de col·legiat)  
- Observacions  
Emplenar aquest llibre de serveis serà responsabilitat del personal sanitari encarregat de l'assistència, a qui correspondrà la seua custòdia i correcta tenidoria. Les dades personals i clíniques del malat registrats al llibre tindran caràcter reservat com el llibre de registre dels hospitals. Quan l'ambulància no estiga de servei, la custòdia del llibre serà responsabilitat del titular.  
La inspecció del llibre de registre correspondrà a la direcció territorial de Sanitat i Consum.  
Article catorze  
Les resolucions dictades pel secretari general de la Conselleria de Sanitat i Consum o per delegació d'aquest, seran susceptibles de recurs ordinari davant el conseller de Sanitat i Consum.  
Article quinze  
Les infraccions sobre els requisits del personal, equips mèdics, material sanitari, medicaments, tenidoria del llibre de registre, vigència de l'autorització o mancança i qualsevol altra infracció que podria implicar un risc sanitari o per a la salut dels malalts, serà sancionat d'acord amb el que estableix la normativa en la Llei 14/1986, de 25 d'abril, General de Sanitat, Llei 25/1990, de 20 de desembre, del Medicament i Decret 44/1992, del Govern Valencià i la resta de legislació concordant.  
DISPOSICIó TRANSITòRIA  
Els titulars d'ambulàncies UCI-mòbil en funcionament quan siga vigent aquesta ordre, tindran un termini de sis mesos per a ajustar-se a allò que disposa aquesta normativa.  
Caldrà presentar la documentació descrita per aquesta ordre, dins del termini previst, acompanyada de fotocòpia compulsada de les autoritzacions administratives actualitzades de l'ambulància o ambulàncies objecte de la sol·licitud.  
DISPOSICIONS ADDICIONALS  
Primera  
Cap ambulància sense l'autorització administrativa podrà dur distintius o rètols a la seua carrosseria, que facen referència a la seua possible qualitat d'ambulància assistida tipus AU o UCI-mòbil.  
Segona  
A les ambulàncies assistides (tipus AU), i també a les assistencials (tipus AA) que tinguen conductor - portalliteres, metge i ATS o diplomat en Infermeria, no serà obligatòria la presència del portalliteres que estableix el punt V.3 de l'annex I del Decret 44/1992, de 22 de març.  
Tercera  
La caducitat o revocació de l'autorització administrativa com a ambulància assistencial (tipus AA) donada per la Direcció General de Transports, implicarà la caducitat o revocació automàtica de l'autorització administrativa com a ambulància assistida o UCI-mòbil.  
DISPOSICIONS FINALS  
Primera  
Es faculta el secretari general de la Conselleria de Sanitat i Consum per a aplicar i executar aquesta ordre.  
Segona  
Aquesta ordre vigirà l'endemà de la seua publicació en el Diari Oficial de la Generalitat Valenciana.  
València, 1 de setembre de 1994  
El conseller de Sanitat i Consum,  
JOAQUíN COLOMER SALA


Còpia Permalink ELI